એક તરફ એશિયાના શેરબજારોમાં ઓક્ટોબર મહિનામાં મંદીનું વાતાવરણ છવાયેલું હતું તો બીજી તરફ યુરોપના શેરબજારમાં ઝડપી રિકવરીનો માહોલ છે. હોંગકોંગનો હેંગસેંગ ઓક્ટોબરમાં છેલ્લા 36 વર્ષમાં સૌથી વધુ ઘટ્યો હોવાનું નોંધાયું છે. જોકે, બુધવારે તેમાં 394 પોઇન્ટનો સુધારો જોવાયો હતો. જાપાનનો નિક્કી 463 પોઇન્ટ ઊંચકાયો હતો. આની સામે યુરોપના શેરબજાર એકથી અઢી ટકા સુધી ઊંચા ખુલીને ટ્રેડ થતાં હતા. એમેરિકામાં બોન્ડના યીલ્ડ ઘટ્યા હોવાથી તેની પોઝિટીવ અસર શેરબજારમાં જોવાઈ હતી. સ્થાનિકમાં પણ સતત ત્રીજા દિવસે આંતરપ્રવાહ સુધારાનો રહ્યો હતો. મિડ કેપ આંક 225 અને સ્મોલ કેપ આંક 193 પોઇન્ટ વધીને રહેતાં માર્કેટ બ્રેડથ સુધારાતરફી રહીને વધનાર 1612 શેરો સામે ઘટનાર 940 શેરો હતા. સેક્ટોરલ આંકમાં એફએમસીજી એક ટકા, હેલ્થકેર બે ટકા, ઇન્ડસ્ટ્રીઝ 1.5 ટકા, આઇટી 3.5 ટકા, ટેલિકોમ 0.9 ટકા, ઓટો 1.1 ટકા, બેન્કેક્સ 1.7 ટકા, કેપિટલ ગુડ્ઝ 1.8 ટકા, કન્ઝયુમર ડ્યુરેબલ 2.3 ટકા, ઓઇલ એન્ડ ગેસ 1.8 ટકા, રિયલ્ટી 0.8 ટકા, પાવર 0.7 ટકા વધ્યા હતા. સેન્સેક્સમાં એચડીએફસી સૌથી વધનાર શેર હતો તો કોલ ઇન્ડિયામાં ઘટવામાં મોખરે હતો.